ตลท.รับลูกคลัง แหล่งระดมเงินนำลงทุนพื้นฐาน
ตลท.รับลูก รมว.คลัง หนุน พ.ร.บ.กู้เงิน 2.27 ล้านล้านบาท สร้างสาธารณูปโภคพื้นฐานรองรับการแข่งขัน
13 ก.ค. 2555

ตลท.รับลูก รมว.คลัง หนุน พ.ร.บ.กู้เงิน 2.27 ล้านล้านบาท สร้างสาธารณูปโภคพื้นฐานรองรับการแข่งขัน 
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ตลท.พร้อมเป็นตัวช่วยในการเป็นแหล่งระดมทุนให้บริษัทหรือรัฐวิสาหกิจที่ต้องการระดมทุนเม็ดเงินเพื่อไปลงทุนในโครงการก่อสร้างสาธารณูปโภคพื้นฐานของประเทศ ผ่านช่องทางการลงทุนจากกองทุนโครงสร้างพื้นฐานที่กำลังจะเริ่มมีผลบังคับใช้ในเร็วๆ นี้ หลังนายกิตติรัตน์ ณ ระนอง รองนายกรัฐมนตรีและ รมว.คลัง มีนโยบายออก พ.ร.บ.กู้เงิน 2.27 ล้านล้านบาท เพื่อลงทุนด้านโครงสร้างพื้นฐานของประเทศ 
ทั้งนี้ เพื่อรองรับโอกาสและทำให้ประเทศไทยแข่งขันได้กับประเทศอื่นได้เต็มที่ในอนาคตและพร้อมการเปิดประชาคมเศรษฐกิจอาเซียนปี 2558 อีกทั้งช่วยลดภาระงบประมาณของรัฐบาลได้
นอกจากนั้น ประเทศไทยไม่ได้มีการลงทุนที่เกี่ยวข้องสาธารณูปโภคที่สำคัญมาหลายปี มีเพียงแต่สนับสนุนให้รัฐวิสาหกิจเป็นผู้ลงทุนในประเทศเป็นหลัก แต่สิ่งที่เกิดขึ้น คือ รัฐวิสาหกิจมีข้อจำกัดในการขยายการลงทุน เพราะขาดเม็ดเงินการลงทุน ขณะเดียวกันต้องยอมรับว่ารัฐวิสาหกิจไม่สามารถระดมทุนผ่านมาตลาดทุนได้ เพราะการขายหุ้นเข้าตลาดหลักทรัพย์ยังไม่เป็นที่ยอมรับในวงกว้าง